V Ý N O S

Ministerstva hospodárstva Slovenskej republiky

z 2. marca 1994 č. 110/1138/1994

o lehotách revízií elektrických zariadení a o skúškach revíznych technikov týchto zariadení v organizáciách vykonávajúcich banskú činnosť alebo činnosť vykonávanú banským spôsobom.

	Ministerstvo hospodárstva Slovenskej republiky podľa § 5 ods. 3 a § 6 ods. 6 písm. a) zákona Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení zákona Slovenskej národnej rady č. 499/1991 Zb. (ďalej len „zákon“) ustanovuje:

§ 1
Základné ustanovenie

	Tento výnos ustanovuje lehoty pravidelných revízií elektrických zariadení1/ a spôsob skúšok a preskúšavania pracovníkov na vykonávanie revízií týchto zariadení (ďalej len „revízny technik“)2/ v priestoroch, objektoch a na zariadeniach (ďalej len „objekty“) organizácií vykonávajúcich banskú činnosť alebo činnosť vykonávanú banským spôsobom.3/

§ 2
Vykonávanie revízií elektrických zariadení

	(1) Pravidelné revízie elektrických zariadení sa vykonávajú najneskôr do jedného roka od ukončenia predchádzajúcej revízie v objektoch
a)	zaradených do skupín C1 až C5 podľa § 3,
b)	na úpravu a zušľachťovanie nerastov vykonávané v súvislosti s ich dobývaním,
c)	lomových prevádzok, hlinísk, štrkovísk a na ťažbu z vody,
d)	zvlášť nebezpečných z hľadiska nebezpečenstva úrazu elektrickým prúdom.4/	

	(2) Pravidelné revízie elektrických zariadení v objektoch neuvedených v odseku 1 sa vykonávajú najneskôr v lehotách ustanovených v technickej norme.5/

	(3) Správy o vykonávaní revízií elektrických zariadení predkladá prevádzkovateľ elektrických zariadení obvodnému banskému úradu najneskôr do jedného mesiaca od ukončenia revízie elektrických zariadení, ak obvodný banský úrad neurčí inak.

§ 3
Rozdelenie objektov a elektrických zariadení

	(1) Objekty sa na účely revízií rozdeľujú do týchto skupín:
a) 	hlbinné bane - plynujúce - C1,
b) 	hlbinné bane neplynujúce s výskytom horľavého prachu - C2,
c)	ostatné objekty v podzemí - C3,
d)	uhoľné lomy - C4,
e)	objekty určené na prieskum a ťažbu ropy a horľavého zemného plynu, alebo uskladňovanie plynov alebo kvapalín v podzemných priestoroch a prírodných horninových štruktúrach - C5,
f)	ostatné objekty na povrchu - C6.

	(2) Elektrické zariadenia sa rozdeľujú do týchto stupňov:
a)	bez obmedzenia napätia vrátane bleskozvodov - E1,
b)	do napätia 1000 V vrátane bleskozvodov - E2,
c) 	bleskozvody - E3,
d)	elektrické stroje, prístroje a rozvádzače - E4.

§ 4
Skúšky revíznych technikov

	(1) Prihlášku na skúšku revízneho technika podáva žiadateľ na Ministerstvo hospodárstva Slovenskej republiky (ďalej len „ministerstvo“). Prihláška obsahuje meno a priezvisko, dátum a miesto narodenia, rodné číslo, miesto trvalého pobytu, požadovanú skupinu objektov a stupeň elektrických zariadení podľa § 3. K prihláške žiadateľ pripojí doklady o vzdelaní, doklady o praxi na elektrických zariadeniach, doklady a odbornej spôsobilosti v elektrotechnike a doklad o zdravotnej spôsobilosti. Výnimky z požiadaviek na vzdelanie a prax na elektrických zariadeniach6/ môže na základe žiadosti v odôvodnených prípadoch povoliť ministerstvo. Žiadosť sa predkladá prostredníctvom obvodného banského úradu.

	(2) Termín a miesto skúšky oznámi ministerstvo žiadateľovi najneskôr 15 dní pred jej vykonaním.

	(3) Skúška sa vykonáva pre skúšobnou komisiou, členov ktorej vymenúva ministerstvo. Predsedom skúšobnej komisie je pracovník ministerstva a najmenej jeden člen skúšobnej komisie je pracovníkom miestne príslušného obvodného banského úradu. Najmenej dvaja členovia skúšobnej komisie majú odbornú spôsobilosť pre oblasť, ktorá je predmetom skúšky.

	(4) Skúška pozostáva z písomnej a ústnej časti. Skúškou sa overuje znalosť predpisov na zaistenie bezpečnosti a ochrany zdravia pri práci, technických noriem a ostatné odborné predpoklady na vykonávanie revízií elektrických zariadení s prihliadnutím na požadovanú skupinu objektov a na stupeň elektrických zariadení podľa § 3.

	(5) O skúške sa vyhotoví záznam, v ktorom sa uvedú otázky, hodnotenie odpovedí a výsledok skúšky. Výsledok skúšky sa hodnotí stupňami vyhovel alebo nevyhovel. Skúšaný, ktorý pri skúške nevyhovel, môže skúšku opakovať najskôr po uplynutí jedného mesiaca v termíne, ktorý určí skúšobná komisia, najviac však dvakrát.

§ 5
Osvedčenie o odbornej spôsobilosti revízneho technika

	(1) Osvedčenie o odbornej spôsobilosti revízneho technika (ďalej len „osvedčenie“) na vykonávanie revízií elektrických zariadení v objektoch podľa § 3 vydáva ministerstvo7/ na základe úspešne vykonanej skúšky. Skupina objektov a stupeň elektrických zariadení podľa § 3 sa v osvedčení uvedie celým textom.

	(2) Osvedčenie má platnosť päť rokov a jeho platnosť predlžuje na základe preskúšania miestne príslušný obvodný banský úrad. K preskúšaniu revízny technik predkladá správu o poslednej ním vykonanej revízii elektrických zariadení.

	(3) Revízny technik je oprávnený vykonávať revízie elektrických zariadení v objektoch tej skupiny a elektrických zariadení toho stupňa podľa § 3, ktoré sú uvedené v osvedčení, ktorého je držiteľom.

	(4) Revízny technik, ktorý je držiteľom osvedčenia vydaného iným orgánom štátneho odborového dozoru,8/ môže vykonávať revízie elektrických zariadení v objektoch zaradených do skupiny C1 až C5 podľa § 3 len ak vykonal doplnkovú skúšku pred skúšobnou komisiou ministerstva a má v osvedčení doplňujúce označenie. Na vykonávanie revízií elektrických zariadení v objektoch zaradených do skupiny C6 sa doplnková skúška nevyžaduje.

§ 6
Prechodné ustanovenie

	Osvedčenia vydané orgánmi štátnej banskej správy podľa doterajších predpisov zostávajú v platnosti do 31.12.1995.

§ 7
Zrušovacie ustanovenie

	Zrušuje sa9/ úprava Slovenského banského úradu z 19. 7. 1974 č. 3800/1973, ktorou sa ustanovujú podmienky pre vykonávanie revízií elektrických zariadení a pre priznávanie odbornej spôsobilosti revíznych technikov elektrických zariadení (reg. v čiastke 7/1975 Zb.).

§ 8
Účinnosť

Tento výnos nadobúda účinnosť 1. aprílom 1994.

Ing. Ján D u c k ý  v. r. 
minister